বড় বড় পাইন গাছের সারি আর ঘোরানো আঁকা বাঁকা রাস্তা। রাস্তার দু ধারে গুচ্ছ গুচ্ছ সাদা সাদা ফুল ফুটে রয়েছে। একটু হাঁটতেই চোখে পড়ল লাল রঙের ছোট্ট একটা বাড়ি। কাঠের বাড়ি, সুন্দর ফুল আঁকা পর্দা দেওয়া, সামনে বারান্দায় রাখা বেতের চেয়ার টেবিল। টেবিলে চায়ের কাপ, খবরের কাগজ। কেউ এইমাত্র চা খেয়েছে। বাবা কী এখানেই থাকে? ডাব্বু ভাবলো। জানলা দিয়ে উঁকি ঝুঁকি মেরে ডাব্বু দেখার চেষ্টা করলো। ওই তো , ওই তো বিছানার ওপর বাবা বসে আছে। হাসি হাসি মুখে ডাব্বুর পাঠানো চিঠিটা হাতে নিয়ে।